Diari Oficial de la Generalitat Valenciana


Sumari del DOGV 6883, del 17-10-2012 (2012/9303)

RESOLUCIÓ de 17 de setembre de 2012, de la Conselleria de Sanitat, per la qual s'aprova la Carta de Servicis dels Servicis d'Atenció i Informació al Pacient (SAIP).
--------------------------------------------------------------------------------------------------------------------------------------------------------------------

### Dades del document

Número de DOGV
:   6883

Data del DOGV
:   17-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9303


Data del document
:   17-09-2012

Organisme emissor
:   Conselleria de Sanitat

Tipus de document
:   Resolució

Descriptors 

:   * Conselleria de Sanitat

RESOLUCIÓ de 17 de setembre de 2012, de la Conselleria de Sanitat, per la qual s'aprova la Carta de Servicis dels Servicis d'Atenció i Informació al Pacient (SAIP). [2012/9303]
D'acord amb el que disposa el Decret 19/2001, de 15 de març, del Govern Valencià, pel qual s'aprova la Carta del Ciutadà de la Comunitat Valenciana i es regulen les cartes de servicis en la Generalitat, per Orde de 23 de març de 2007, de la Conselleria de Sanitat, es va aprovar la Carta de Servicis dels Servicis d'Atenció i Informació al Pacient (SAIP) dels hospitals.
Posteriorment, el Decret 62/2010, de 16 d'abril, del Consell, pel qual s'establixen els instruments generals del sistema per a la modernització i millora de la qualitat dels servicis públics dels ens, organismes i entitats del sector públic dependents de la Generalitat, establix en el seu capítol III la regulació actual de les cartes de servicis.
En concret, el mencionat Decret 62/2010 disposa en l'article 15 que «les cartes de servicis, com a instruments de millora, són documents que contenen els compromisos de qualitat a què, l'òrgan al qual es referix la Carta, ajustarà la prestació dels seus servicis en funció dels recursos disponibles i, al mateix temps, proporcionen informació al ciutadà sobre les activitats prestades», i determina, a continuació, en els articles 16 i següents i en la disposició transitòria única, els requisits, el contingut i el procediment per a l'elaboració i revisió de les cartes de servicis.
Complint el que disposen els esmentats preceptes, en l'àmbit d'esta Conselleria de Sanitat s'ha revisat i reelaborat la Carta de Servicis dels Servicis d'Atenció i Informació al Pacient (SAIP) dels hospitals, seguint en totes les seues fases la metodologia aprovada per a això, el 20 de maig de 2012 per la, en eixa data, Direcció General de Modernització de la Conselleria de Justícia i Administracions Públiques.
Així doncs, s'ha rebut el preceptiu informe favorable de la Secretaria Autonòmica d'Administració Pública, de la Conselleria d'Hisenda i Administració Pública, i ha sigut presentada per a la seua aprovació, com a tràmit previ a la seua publicació.
Per tot això i fent ús de les facultats assignades per l'article 19, del Decret 62/2010, de 16 d'abril, del Consell, quant a l'autoritat competent per a procedir a la seua aprovació, resolc:
Primer
Aprovar la Carta de Servicis dels Servicis d'Atenció i Informació al Pacient (SAIP) de la Conselleria de Sanitat, d'acord amb el contingut establit en l'annex d'esta resolució.
Segon
Deixar sense efecte la Carta de Servicis dels Servicis d'Atenció i Informació al Pacient (SAIP) dels hospitals, aprovada per Orde de 23 de març de 2007, del conseller de Sanitat.
Tercer
Ordenar la publicació de la present disposició en el Diari Oficial de la Comunitat Valenciana.
Quart
La Carta de Servicis dels Servicis d'Atenció i Informació al Pacient (SAIP) estarà disponible per al públic a través de l'adreça d'Internet o en , a partir de la publicació de la present resolució en el Diari Oficial de la Comunitat Valenciana. Tot això sense perjuí d'altres accions divulgatives que, si és el cas, s'adopten.
València, 17 de setembre de 2012.- El conseller de Sanitat: Luis Eduardo Rosado Bretón.
Annex
Títol: Carta de Servicis dels Servicis d'Atenció i Informació al Pacient (SAIP)
Missatge general:
L'Administració Pública Valenciana ha d'adaptar-se als nous reptes i necessitats de la societat i, per a això, ha de modernitzar i millorar de forma contínua els servicis públics que presta. La Generalitat assumix este repte i amb esta finalitat incorpora, dins de la seua política de modernització, el Projecte Cartes de Servicis com un instrument de millora a través del qual els ciutadans podran exigir la prestació d'uns servicis públics amb les màximes garanties de qualitat i conéixer, en tot moment, el seu grau de compliment.
La Generalitat contribuïx així a donar resposta a l'exigència continguda en l'Estatut d'Autonomia de la Comunitat Valenciana que establix i proclama, en l'article 9, el dret general que tenen tots els seus ciutadans a disfrutar d'uns servicis públics de qualitat.
«Una Administració excel·lent»
Compromís institucional:
A través de les nostres cartes de servicis volem donar-los a conéixer els principals compromisos de qualitat que la Conselleria de Sanitat garantix en la prestació dels servicis sanitaris, i permetre, a més, una constant avaluació i millora d'estos.
Els servicis d'Atenció i Informació al Pacient (d'ara en avant, SAIP), constituïxen un element clau per a esta millora contínua en la qualitat dels servicis sanitaris, i permetran la incorporació dels suggeriments i propostes de millora que ens facen arribar. Són perquè, un punt de trobada entre l'administració sanitària i les persones que requerixen de la prestació de servicis sanitaris.
També és el nostre compromís, des de la proximitat, detectar les deficiències del sistema i agilitzar-ne la solució, atenent, informant i assessorant les persones que utilitzen dia a dia el sistema sanitari públic.
És per tot això que la informació que ens faciliten els suggeriments i les queixes que es presenten, les entenem com un mecanisme per a vetlar pel compliment dels drets i obligacions dels pacients del nostre sistema sanitari.
Així doncs, ens comprometem en esta carta que hui publiquem, a garantir uns estàndards de qualitat en la prestació dels servicis que realitzen els SAIP.
Servicis:
El Decret 138/2012, de 14 de setembre, del Consell, regula els servicis d'Atenció i Informació al Pacient (SAIP). S'hi establix que els SAIP és la unitat funcional responsable d'atendre, informar i assessorar la ciutadania que utilitza el sistema sanitari públic, així com tramitar les queixes, suggeriments i agraïments que realitze.
Es constituïxen com un servici integrat en el Departament de Salut, que coadjuva a interconnectar i homogeneïtzar les activitats i criteris d'actuació de l'assistència sanitària i sociosanitària.
Així, en cada departament de salut hi haurà, depenent de la seua estructura sanitària, almenys, una unitat funcional SAIP.
Els SAIPs, per a assolir els objectius d'eficàcia i eficiència, prestaran els servicis següents:
- Tramiten la lliure elecció de personal facultatiu especialista, pediatre, metge/a de família i centre d'atenció primària.
- Informen sobre els requisits per a accedir a la història clínica.
- Tramiten la sol·licitud d'una segona opinió mèdica.
- Faciliten l'obtenció de certificats mèdics per a l'adopció de xiquets/etes a l'estranger.
- Informen la persona maltractada sobre l'atenció sanitària.
- Coordinen les activitats del voluntariat als hospitals.
- Gestionen les queixes, suggeriments i agraïments que puguen produir-se pel funcionament dels servicis sanitaris.
- Orienten, sobre els recursos sanitaris, les persones que patixen malalties rares.
- Eleven consultes al Comité de Bioètica Assistencial del Departament de Salut.
- Registren els documents de voluntats anticipades.
- Participen en les enquestes d'opinió sobre els servicis sanitaris.
- Orienten les i els pacients sobre qualsevol qüestió relacionada amb els servicis sanitaris i el seu procés de malaltia.
Compromisos i indicadors:
Es podrà consultar els resultats sobre el grau de compliment dels compromisos d'esta carta de servicis, a través de la pàgina .Ajude'ns a prestar un millor servici:
Si vol aportar qualsevol suggeriment, queixa o agraïment, li sol·licitem que utilitze els impresos normalitzats que, a este efecte, trobarà en tots els SAIP i en el portal .
On estem:
En tots els hospitals i centres d'especialitats de la xarxa sanitària pública valenciana. Pot consultar adreces i telèfons en la pàgina web de la Conselleria de Sanitat: .
Horari d'atenció: de dilluns a divendres de 09.00 h a 14.00 h.